Λούκυ Λουκ

Ο Λούκυ Λουκ Η Ελληνική απόδοση ως "Λούκυ Λουκ" και όχι "Λάκυ Λούκ" προέρχεται από την αντίστοιχη προφορά του ονόματος στην αυθεντική γαλλική έκδοση και δεν πρόκειται για Ελληνικό μεταφραστικό λάθος είναι βελγικό κόμικ που δημιουργήθηκε από τον Μορίς. Αποτυπώνει χιουμοριστικά τις περιπέτειες του ομώνυμου "φτωχού και μόνου καουμπόι" στην Άγρια Δύση των ΗΠΑ, ο οποίος συνήθως καλείται με κάποιο τρόπο να υπηρετήσει τη δικαιοσύνη και να βάλει τέλος στις αδικίες που συναντά. Τα σπουδαιότερα τεύχη του διαχρονικά, θεωρούνται αυτά που εκδόθηκαν την εποχή που σεναριογράφος ήταν ο Ρενέ Γκοσινί.

Οι περισσότερες ιστορίες του Λούκυ Λουκ τοποθετούνται σε κάποια ασαφή χρονική περίοδο, που όμως συνήθως είναι λίγα χρόνια μετά τη λήξη του Αμερικανικού Εμφυλίου, (δηλ. περίπου το 1880). Λίγες είναι οι ιστορίες στις οποίες δίνεται σαφής χρονολόγηση π.χ στο τεύχος νο. 24 (Ελληνική Έκδοση), αλλά και αλλού. Το χαρακτηριστικό μαύρο γιλέκο, κίτρινο πουκάμισο και κόκκινο μαντήλι, που φορούσε ο ήρωας σε κάθε περιπέτεια είναι μία σαφής αναφορά στα χρώματα της σημαίας του Βελγίου. Μαζί με τα κόμικς Αστερίξ και Τεντέν, ο Λούκυ Λουκ είναι ένα έξυπνο και καλοσυνάτο, από τα πιο εμπορικά και διάσημα κόμικ στην Ευρώπη.

 Ιστορία 
Ξεκινώντας σαν μια παρωδία της Άγριας Δύσης με τα σκίτσα να αποτελούν καρικατούρες, το κόμικ πρωτοεμφανίστηκε το 1946 από τον Μορίς (Morris). Η πρώτη ιστορία έκανε την εμφάνισή της στο περιοδικό Σπιρού και Φαντάζιο στις 7 Δεκεμβρίου του 1946. Μετά από αρκετά τεύχη, τα οποία ο Morris δούλεψε μόνος του, το 1955 ξεκινά τη συνεργασία του με τον Γκοσινί, οδηγώντας την έκδοση στην χρυσή της εποχή. Μετά το θάνατο του Γκοσινί, το 1977, πολλοί σεναριογράφοι συνεργάστηκαν με τον Morris, όπως οι Βικ (Vicq), Μπομπ ντε Χρόοτ (Bob de Groot), Ζαν Λετουρζί (Jean Léturgie) και ο Λο Χάρτοχ φαν Μπάντα (Lo Hartog Van Banda). Το 1987 ο Morris ξεκινά την έκδοση του Ραντανπλάν, μία σειρά βασισμένη στους χαρακτήρες του Λούκυ Λουκ, όπου σαν κύριος πρωταγωνιστής είναι ο ανόητος σκύλος της φυλακής (Ραντανπλάν). Μετά το θάνατο του Morris, το 2001, ο Γάλλος σχεδιαστής Ασντέ (Achdé) συνέχισε τη σχεδίαση των νέων ιστοριών σε συνεργασία με τον σεναριογράφο Λοράν Γκερά (Laurent Gerra).

Στην μεγάλη του πορεία στο χώρο των κόμικ, ο Morris δεν παρέλειψε να χρησιμοποιήσει τα πρόσωπα διάφορων συναδέλφων του για την δημιουργία χαρακτήρων. Έτσι λοιπόν, μέσα από τις σελίδες του Λούκυ Λουκ βλέπουμε να περνάνε οι Paul Dupuis, εκδότης του περιοδικού Σπιρού και Φαντάζιο, ο Victor Hubinon, σχεδιαστής, αλλά και ο ίδιος ο Rene Goscinny. Ο χώρος του κινηματογράφου δεν αποτέλεσε εξαίρεση για τον Morris, με ηθοποιούς και σκηνοθέτες όπως οι: Jean Gabin, Alfred Hitchcock, Lee Van Cleef, Michel Simon, Wallace Beery, Louis De Funes, Jack Palance κ.α., να αποτελούν παραλλαγμένους χαρακτήρες των ιστοριών του.

Ο Λούκυ Λουκ μέχρι και το 1983 εμφανιζόταν με ένα τσιγάρο στο στόμα. Ο Morris αναγκάστηκε να το αντικαταστήσει στο σχέδιο με ένα κομματάκι άχυρο, εξαιτίας της κριτικής που δεχόταν από τις αντικαπνιστικές οργανώσεις και για εμπορικούς λόγους, προκειμένου το κόμικ να έχει επιτυχία και στην αμερικάνικη αγορά. Ο ίδιος είχε δηλώσει πως «το τσιγάρο είναι μέρος του χαρακτήρα του ήρωα, όπως η πίπα του Ποπάυ». Ο Παγκόσμιος Οργανισμός Υγείας τον βράβευσε το 1988 για την εξαφάνιση του τσιγάρου από το κόμικς.

 Πλοκή και χαρακτήρες 

Ο Λούκυ Λουκ είναι ένας καουμπόι με μοναδικές ικανότητες στο σημάδι και στην ταχύτητα τραβήγματος του πιστολιού. Είναι ο άνθρωπος που κυριολεκτικά "πυροβολεί πιο γρήγορα και από τη σκιά του". Ο φτωχός και μόνος καουμπόι, περιπλανώμενος στην Άγρια Δύση, χρησιμοποιεί τις δυνάμεις του για την πάταξη του εγκλήματος και την υπεράσπιση του δικαίου. Συνήθως αναλαμβάνει να οδηγήσει στη δικαιοσύνη διάφορους επικίνδυνους εγκληματίες, όπως τους αδερφούς Ντάλτον, ενίοτε όμως αναλαμβάνει δύσκολες αποστολές στην Αμερικανική μεθόριο, όπως τη προστασία ταξιδιωτών ή κυβερνητικών αποστολών.

Άλλες φορές καλείται να κάνει τον μεσάζοντα σε διάφορες διαμάχες και έριδες και να αποκαταστήσει την ομόνοια. Πάντοτε όμως ο Λούκυ Λουκ έχει τον ρόλο ενός αληθινού ήρωα με ακέραια ηθική, υπερασπιζόμενος το δίκαιο χωρίς διακρίσεις. Σε πολλές από τις περιπέτειές του για παράδειγμα, παίρνει το μέρος των Ινδιάνων ιθαγενών, υπερασπίζοντάς τους έναντι εγκληματιών που σκοπό έχουν να εκμεταλλευτούν αυτούς ή τη γη τους. Πιστός του σύντροφος η (ο) Ντόλυ(ς), ένα άλογο με μοναδικές δυνατότητες και ευφυΐα καθώς και ξεχωριστό χιούμορ, ικανότητες που χρησιμοποιεί για να βοηθήσει τον Λούκυ στις δυσκολίες. Μαζί σε πολλές ιστορίες και ο Ραντανπλάν, ο σκύλος της φυλακής, που δεν φημίζεται για την ευφυΐα και τη ζωντάνια του.

Ο Λούκυ Λουκ χρησιμοποιεί επτάσφαιρο revolver και όχι κλασικό εξάσφαιρο όπως οι υπόλοιποι χαρακτήρες. Αυτό ανακοινώνεται στο επεισόδιο "ο Λούκυ Λουκ εναντίον Φιλ Ντέφερ ο θεριστής" (τεύχος νο. 45 - Ελληνική Έκδοση), όπου ο ίδιος στο τέλος της ιστορίας μας το παρουσιάζει: φτιαγμένο από έναν συγγενή του, ένα όμορφο ατομικό Colt Revolver με μία επιπλέον σφαίρα, για κάθε περίσταση (όπως φάνηκε και στο επεισόδιο, καθώς με τις έξι άσκοπες εσκεμμένα βολές του, ο Φιλ Ντέφερ νόμιζε πως είχε ξεμείνει από σφαίρες, αλλά ο Λούκυ κρατούσε την μία και καλή, για έκπληξη στο τέλος).

Στο φινάλε κάθε ιστορίας, ο Λουκ πηγαίνει προς το ηλιοβασίλεμα τραγουδώντας το τραγούδι Είμαι ένας φτωχός και μόνος καουμπόι.

Περίφημα, επίσης, είναι και τα ονόματα των ηρώων που χρησιμοποιούνται, αν και εξαιρετικά δύσκολα αποδίδονται σε διαφορετική γλώσσα από του πρωτότυπου: Για παράδειγμα, ο ήρωας Φιλ Ντέφερ εικονογραφείται ως πανύψηλος και εξαιρετικά λεπτός, καθώς το όνομά του στα Γαλλικά σημαίνει "σύρμα" (Fils de Fer).

Χαρακτήρες 
Λούκυ Λουκ: Ένας φτωχός και μόνος καουμπόι πολύ μακριά απ' το σπίτι του.
Ντόλυ†: Το πιστό άλογο του Λούκυ Λουκ. Το πιο έξυπνο και γρήγορο άλογο σε όλη την Άγρια Δύση.
Ραντανπλάν: Ο σκύλος της φυλακής που είναι υπερβολικά ανόητος και θεωρεί τα άλογα -και κυρίως τη Ντόλυ- αφελή, ενώ τον εαυτό του έξυπνο και ικανό λαγωνικό. Η πρώτη του εμφάνιση σε τεύχος του Λούκυ Λουκ είναι στο νο.43 (Ελληνική Έκδοση), νο.17 (Βελγική Έκδοση), με τίτλο Στα ίχνη των Ντάλτων.
Αδερφοί Ντάλτον: Οι πιο σκληροί και κακοί παράνομοι της Άγριας Δύσης (τουλάχιστον έτσι είναι γνωστοί στους υπόλοιπους), που συνεχώς δραπετεύουν από τη φυλακή, πολλές φορές με τη θέληση του διευθυντή της που θέλει να τους ξεφορτωθεί, αλλά πάντα ο Λούκυ Λουκ τους ξαναφέρνει πίσω.

Οι αδερφοί Ντάλτον είναι οι:


Τζόε Ντάλτον: Ο πιο αδίστακτος και ο πιο κοντός της συμμορίας, που έχει βάλει σκοπό της ζωής του να σκοτώσει τον Λούκυ Λουκ.
Ουίλλιαμ Ντάλτον††: Ο δεύτερος πιο κοντός Ντάλτον που πολλές φορές λυπάται τον Λούκυ Λουκ όταν τον έχουν 'στριμώξει' και δεν είναι τόσο αδίστακτος όσο ο Τζόε. Σε πολλά τεύχη αναφέρεται πως είναι πολύ γρήγορος στο τράβηγμα του όπλου.
Τζακ Ντάλτον††: Ο τρίτος πιο κοντός Ντάλτον που είναι σχεδόν τόσο αδίστακτος όσο ο Τζόε, αν και όπως ο Ουίλλιαμ, πολλές φορές λυπάται τον Λούκυ Λουκ όταν νομίζουν ότι θα τον σκοτώσουν. Είναι ο μόνος Ντάλτον που είχε καλούς βαθμούς στο σχολείο.
Άβερελ Ντάλτον: Ο πιο ψηλός, ο πιο αφελής και ανόητος Ντάλτον, που πολλές φορές γίνεται η αιτία να πιαστούν στη φάκα από τον Λούκυ Λουκ, του οποίου το μέρος παίρνει, όταν ο Τζόε τον κατακρίνει για την αφέλειά του. Είναι γνωστός για την ακόρεστη πείνα του.

Η πιο χαρακτηριστική ατάκα του Ουίλλιαμ και του Τζακ είναι πάντα "ηρέμησε Τζόε" προσπαθώντας να τον συγκρατήσουν. Η ηλικία των Ντάλτον ακολουθάει το ύψος τους, με τον Τζόε να είναι ο πιο μεγάλος και ο Άβερελ ο πιο μικρός.

Ο Morris εμπνεύστηκε τους αδερφούς Ντάλτον, από την πραγματική συμμορία των Ντάλτον, που δρούσαν ληστεύοντας τράπεζες και άλογα.

Άλλοι χαρακτήρες που εμφανίζονται σε διάφορα κόμικς της σειράς:

Μαμά Ντάλτον: Η μαμά των Ντάλτον που τους αγαπάει υπερβολικά, ιδιαίτερα τον Άβερελ, κι ας θεωρεί πιο κακό τον Τζόε.
Καλάμιτυ Τζέην: Η πιο σκληρή και δυνατή γυναίκα της Άγριας Δύσης - πιο σκληρή κι από τους σκληρότερους καουμπόι - που δεν φοβάται κανέναν όταν την απειλεί. Είναι φίλη του Λούκυ Λουκ και προσπαθεί να στεριώσει κάπου και να μάθει καλούς τρόπους, αλλά πάντα καταφέρνει να φεύγει από παντού επειδή ξεστομίζει βαριές βωμολοχίες.
Μπίλυ ο Τρομερός: Θεωρείται από τους πιο αδίστακτους παράνομους της Άγριας Δύσης, κι ας είναι ακόμη έφηβος. Όλοι οι κάτοικοι τον φοβούνται και τον αφήνουν να κλέβει κάτω από τη μύτη τους, αντιπαθεί τον Λούκυ Λουκ όσο κανέναν άλλο και συνεχώς προσπαθεί να τον αντιμετωπίσει.
Πατ Πόκερ: Ένας κακοποιός που εκτός από τις εγκληματικές πράξεις που κάνει, είναι και επαγγελματίας χαρτοκλέφτης. Αντιπαθεί και αυτός τον Λούκυ Λουκ.
Χανκ Μπάλλυ: Οδηγός αμαξών που συντροφεύει τον Λούκυ Λουκ σε μερικές περιπέτειες. Γίνονται πολύ καλοί φίλοι και κάνουν αστεία ο ένας στον άλλον. Ο χαρακτήρας του Χανκ Μπάλλυ βασίστηκε στον ηθοποιό Wallace Beery.
Βάλντο Μπάντμιγκντον: Ευγενής από την Μεγάλη Βρετανία, ο οποίος κληρονομεί ένα ράντσο στην Δύση και με την βοήθεια του Λούκυ Λουκ εγκαθίσταται με ασφάλεια στο νέο του σπίτι.
Διεθυντής της Φυλακής: Ο διευθυντής της φυλακής, όπου ο Λούκυ Λουκ επιστρέφει συνέχεια του Ντάλτον που δραπετεύουν. Συνήθως εκδηλώνει την απογοήτευσή του αλλά και τον θυμό του προς τους φύλακες, όταν οι Ντάλτον το σκάνε από την φυλακή.
Ματθαίος Μπονς: Νεκροθάφτης. Είναι γνωστός με τον Λούκυ Λουκ και στις περιπέτειες που εμφανίζεται μένει κοντά του, ευελπιστώντας να προκύψει κάποιος νεκρός για να κερδίσει χρήματα από την κηδεία του. Η ίδια μορφή του Μπονς εμφανίζεται σε πολλά κόμικ, όμως δεν πρέπει να συγχέονται οι μορφές με τους χαρακτήρες, καθώς ο χαρακτήρας του Μπονς αποτελεί ξεχωριστή φιγούρα στα κόμικ.

†  Το άλογο του Λούκυ Λουκ είναι γένος αρσενικού, ωστόσο για πάρα πολλά χρόνια στην Ελληνική μετάφραση παρουσιαζόταν σαν γένος θηλυκού, κάτι που άλλαξε στα τελευταία τεύχη.

†† Στα πρώτα τεύχη ο Morris ονόμαζε τον δεύτερο πιο κοντό Τζακ και τον τρίτο πιο κοντό Ουίλλιαμ. Αργότερα όμως, άλλαξε τα ονόματά τους στη μορφή που είναι σήμερα. Αυτή η αλλαγή, πέρασε και στην ελληνική μετάφραση.

 Εκδόσεις 

Στη σειρά της Μαμούθ Comix, περιλαμβάνονται 90 τεύχη με τις ιστορίες του στις μεγάλες κλασσικές διαστάσεις (21 εκ. × 28 εκ.). Το πρώτο Ελληνικό άλμπουμ (Ο Ληστής Με Το Ένα Χέρι) δημοσιεύθηκε το 1984, και το πιο πρόσφατο της σειράς (Τα βαρέλια της οργής) δημοσιεύθηκε το 2025. Η ελληνική αρίθμηση δεν αντιστοιχεί με την πρωτότυπη βελγική αρίθμηση. Η ελληνική έκδοση περιλαμβάνει ιστορίες από 4 ξένες εκδόσεις: Lucky Luke - Γαλλία (ελληνικά τεύχη 1-65, 68, 70, 73-75), Red Kit - Τουρκία (ελληνικά τεύχη 66-67, 69), Kid Lucky (ελληνικά τεύχη 71-72, 83, 85-86, 88) και Les Aventures de Lucky Luke (ελληνικά τεύχη 76-82, 84, 87, 89-90). Τα τεύχη που κυκλοφορούν στην Ελληνική γλώσσα είναι: 
1. Ο ληστής με το ένα χέρι (Le Bandit manchot (The One-Armed Bandit))
2. Με τη θηλιά στο λαιμό† (La Corde du pendu (The Rope of the Hanged))
3. Ντάλτον σίτυ (Dalton City)
4. Η θεραπεία των Ντάλτον (La Guérison des Dalton (The Daltons' Cure))
5. Ο ελαφροχέρης (Fingers)
6. Καλάμιτυ Τζέην (Calamity Jane)
7. Μαμά Ντάλτον (Ma Dalton)
8. Το καραβάνι (La Caravane, (The Wagon Train))
9. Επικίνδυνη αποστολή (L'Escorte (The Escort))
10. Η άμαξα (La Diligence (The Stagecoach))
11. Οι Ντάλτον στα χιόνια (Les Dalton dans le blizzard (The Daltons in the Blizzard))
12. Ο δικαστής (Le Juge (The Judge))
13. Σάρα Μπερνάρ (Sarah Bernhardt)
14. Μαύροι λόφοι (Les Collines noires (The Black Hills))
15. Νταίηζυ Τάουν (Daisy Town)
16. Τηγανίτες για τους Ντάλτον (Tortillas pour les Dalton, (Tortillas for the Daltons))
17. Νταίηλυ σταρ (Le Daily Star (The Daily Star))
18. Το τρυφερό πόδι (Le Pied-tendre (The Tenderfoot))
19. Σύρματα στα λιβάδια (Des barbelés sur la prairie (Barbed Wire on the Prairie))
20. Τσέσσε Τζαίημς (Jesse James)
21. Μπίλυ ο τρομερός  (Billy the Kid)
22. Ο θησαυρός των Ντάλτον (Le Magot des Dalton (The Daltons' Loot))
23. Κάνυον απάτσι (Canyon Apache (Apache Canyon))
24. Στη σκιά των Ντέρικ (À l'ombre des derricks (In the Shadow of the Derricks))
25. Η απόδραση των Ντάλτον (L'Évasion des Dalton (The Daltons Escape))
26. Η μνηστή του Λούκυ Λουκ (La Fiancée de Lucky Luke (Lucky Luke's Fiancee))
27. Ο λευκός ιππότης (Le Cavalier blanc (The Dashing White Cowboy))
28. Το σύρμα που τραγουδάει (Le Fil qui chante (The Singing Wire))
29. Η μπαλάντα των Ντάλτον† (La Ballade des Dalton (The Daltons' Ballad))
30. Η κούρσα του Μισσισιπή (En remontant le Mississippi (Travelling Up The Mississippi))
31. Οι Ντάλτον στους ινδιάνους (Les Dalton courent toujours (The Daltons Always On The Run))
32. Αντιμέτωπος με τον Πατ Πόκερ (Lucky Luke contre Pat Poker (Lucky Luke versus Pat Poker))
33. Η εξαγορά των Ντάλτον (Les Dalton se rachètent (The Daltons Redeem Themselves))
34. Το 20ο σύνταγμα ιππικού (Le Vingtième de cavalerie (The 20th of the Cavalry))
35. Ο αυτοκράτωρ Σμιθ (L'Empereur Smith (Emperor Smith))
36. Η κληρονομιά του Ραντανπλάν (L'Héritage de Rantanplan (Rantanplan's Inheritance))
37. Ο μεγάλος δούκας (Le Grand Duc (The Grand Duke))
38. Νιτρογλυκερίνη (Nitroglycérine)
39. Το κοράκι (Chasseur de primes (The Bounty Hunter))
40. Το σιδερένιο άλογο (Des rails sur la Prairie (Rails on the Prairie))
41. Το καταραμένο ράντσο† (Le Ranch maudit (The Cursed Ranch))
42. Προς την Οκλαχόμα (Ruée sur l'Oklahoma (The Oklahoma Run))
43. Στα ίχνη των Ντάλτον (Sur la piste des Dalton (On the Daltons' Trail))44. Συναγερμός στους γαλαζοπόδαρους (Alerte aux Pieds Bleus (Beware of the Bluefoots))
45. Φιλ Ντέφερ "ο θεριστής" (Lucky Luke contre Phil Defer (Phil Defer a French play on Fil de Fer - Iron Wire))
46. Εναντίον Τζος Τζέημον (Lucky Luke contre Joss Jamon (Lucky Luke versus Joss Jamon))
47. Η πόλη φάντασμα (La Ville fantôme (Ghost Town))
48. Οι αντίπαλοι (Les Rivaux de Painful Gulch (The Rivals of Painful Gulch))
49. Το άλλοθι† (L'Alibi (The Alibi))
50. Οι παράνομοι† (Hors-la-loi (Outlaw))
51. Το τσίρκο (Western Circus)
52. Πόνυ εξπρές (Le Pony Express)
53. Το ελιξήριο (L'Élixir du Dr Doxey (Dr Doxey's Elixir))
54. Τα ξαδέρφια των Ντάλτον (Les Cousins Dalton (The Dalton Cousins))
55. Επικίνδυνο πέρασμα† (7 histoires complètes - série 1 (7 Full Stories - Series 1))
56. Κίτρινος πυρετός† (La Mine d'or de Dick Digger (Dick Digger's Gold Mine))
57. Ροντέο† (Rodéo)
58. Η αμνησία των Ντάλτον (L'Amnésie des Dalton (The Daltons' Amnesia))
59. Κυνήγι φαντασμάτων (Chasse aux fantômes (Ghosthunt))
60. Αριζόνα† (Arizona)
61. Η επιστροφή του Τζόε η σκανδάλη† (Sous le ciel de l'Ouest (Under the Western Sky))
62. Οι Ντάλτον σε γάμο (Les Dalton à la noce (The Daltons at a Wedding))
63. Η γέφυρα του Μισσισιπή (Le Pont sur le Mississippi (Bridge Over The Mississippi))
64. Μπελ σταρ (Belle Star)
65. Κλοντάικ (Le Klondike (The Klondike))
66. Ένας σεΐχης στο Φαρ-Ουέστ† (Un Cheik Au Far West)
67. Παντρεύεται ο Λούκυ;† (Lucky Luke Se Marie!?)
68. O.K. Κοράλ (O.K. Corral)
69. Ο Μακ στους Ινδιάνους† (Mac Chez Les Indiens)
70. Μαρσέλ Ντάλτον (Marcel Dalton)
71. Ο μπόμπιρας Λούκυ (Kid Lucky)
72. Οκλαχομα Τζιμ (Oklahoma Jim)
73. Ο προφήτης ( Le Prophète (The Prophet))
74. Ο ζωγράφος ( L'Artiste peintre (The Painter))
75. Ο θρύλος της Δύσης (La Légende de l'Ouest (The Legend Of The West))
76. Η ωραία Προβένς (La Belle Province (The Beautiful Province))
77. Οι Ντάλτον στην Κρεμάλα (La Corde au cou (The Noose))
78. Ο άνθρωπος από την Ουάσινγκτον (L'Homme de Washington (The man from Washington))
79. Λούκυ Λουκ εναντίον Πίνκερτον (Lucky Luke Contre Pinkerton (Lucky Luke Versus The Pinkertons)
80. Μοναχικός Καβαλάρης (Cavalier Seul (Lone Riders))
81. Οι Ντάλτον... Θείοι (Les Tontons Dalton (The Uncle Daltons))
82. Η Γη της Επαγγελίας (La Terre Promise (The Promised Land))
83. Λούκυ Κιντ: Ο Μαθητευόμενος Καουμπόι† (L' apprenti cow-boy (Cowboy in Training))
84. Ένας καουμπόι στο Παρίσι (Un cow-boy à Paris (Cowboy in Paris))
85. Λούκυ Κιντ: Επικίνδυνο Λάσο† (Lasso périlleux (The Dangerous Lasso))
86. Λούκυ Κιντ: Αταξία και τιμωρία† (Kid ou double (Kid or Double))
87. Μπελάδες στις φυτείες (Un com-boy in cotton(com-boy dans le coton))
88. Λούκυ κιντ: μάθε τεχνη...κι ασ'τηνε...† (Statue Squaw)
89. Η Κιβωτός του ραντανπλάν...(L' arche de pantanplan...))
90. Τα βαρέλια της οργής... (Un cowboy sous pression...))

† Τα συγκεκριμένα τεύχη αποτελούνται από πολλές μικρές ιστορίες ή από μία κύρια και μερικές μικρότερες.

Έχουν εκδοθεί, επιπλέον, 2 εκτός σειράς τεύχη, που αποτελούν διαφορετικές εκδοχές του σύμπαντος του Λούκυ Λουκ:

 Ποιος Σκότωσε Τον Λούκυ Λουκ; - Εκδόσεις Γράμματα, 2016 (L' Homme Qui Tua Lucky Luke (The Man Who Shot Lucky Luke)). Σενάριο & Σχέδια Matthieu Bonhomme.
 Ο Ντόλης Δεν απαντάει πια - Εκδόσεις Μαμούθ Comix, 2018 (Jolly Jumper ne répond plus (Jolly Jumper Stops Responding)). Σενάριο & Σχέδια Guillaume Bouzard.
 Επίσης, κυκλοφορεί και το τεύχος Το κρυφό πρόσωπο του Morris - Εκδόσεις Μαμούθ Comix - που περιγράφει τη ζωή και το έργο του δημιουργού του Λούκυ Λουκ.

Τελευταίο κόμικ στο οποίο ο Morris πραγματοποίησε τα σχέδια ήταν το Ο Γάλλος μάγειρας. Πρόκειται για μία μικρή ιστορία 19 σελίδων. Ο Morris συνεργάστηκε με τον Achde για την ολοκλήρωση των σχεδίων. Αυτή η ιστορία αποτέλεσε παράλληλα και το πρώτο κόμικ Λούκυ Λουκ στο οποίο ο Achde έκανε τα σχέδια. Στην Ελλάδα, το κόμικ εκδόθηκε μόνο για μία φορά σε μορφή περιοδικού και σε συνεργασία της Μαμούθ Comix και της εφημερίδας Η Καθημερινή το 2003. Το συγκεκριμένο κόμικ δεν έχει καμία αρίθμηση και δεν υπάρχει στην λίστα της Μαμούθ Comix που αναφέρεται πιο πάνω.

Στην Ελλάδα εκδόθηκε και μία έκδοση με πρωταγωνιστή τον Ραντανπλάν, από την Μαμούθ Comix ξανά. Συνολικά εκδόθηκαν 16 τεύχη.

 1. Η Μασκότ
 2. Ο Νονός
 3. Ο Ραντανπλάν Όμηρος
 4. Ο Κλόουν
 5. Ο Φυγάς
 6. Ο Αγγελιαφόρος
 7. Ο Ατσίδας †
 8. Οι Εγκέφαλοι
 9. Το Σπίρτο †
 10. Ο Καταφερτζής †
 11. Η Καμήλα
 12. Το Ξεφτέρι †
 13. Το Μεγάλο Ταξίδι
 14. Η Πεντάμορφη Και Το Τέρας
 15. Ο Τσίφτης †
 16. Τα Χριστούγεννα Του Ραντανπλάν †

† Τα κόμικ αυτά αποτελούνται από πολλές μικρές ιστορίες. Τα συγκεκριμένα τεύχη, τιτλοφορούνται επίσης με τον τίτλο Πυροτεχνήματα. 

Σε ορισμένα τεύχη του Ραντανπλάν εμφανίζεται και ο Λούκυ Λουκ (με πολύ μικρό ρόλο), ενώ στο τεύχος Νο. 8 Οι Εγκέφαλοι, πρωταγωνιστές, μαζί με τον Ραντανπλάν, είναι οι Ντάλτον. Στις ιστορίες με πρωταγωνιστή τον Ραντανπλάν, κάνει την εμφάνισή του και ο διευθυντής της φυλακής, έχοντας πολλές φορές πρωταγωνιστικό ρόλο. Επίσης, κάνουν την εμφάνισή τους άλλοι τρεις νέοι χαρακτήρες. Αυτοί είναι:

Παβλόφ: Δεσμοφύλακας και 'εκπαιδευτής' του Ραντανπλάν, που αναλαμβάνει συνεχώς την προστασία του ή οργανώνει τις έρευνες για τον εντοπισμό του, όταν αυτός χάνεται. Ο Morris έδωσε στον δεσμοφύλακα το όνομα του Ιβάν Πάβλοφ, επιστήμονα που έκανε πειράματα σε σκύλους.
Επιθεωρητής: Ο επιθεωρητής που επισκέπτεται συχνά την φυλακή για να ελέγξει εάν όλα λειτουργούν σωστά, προκαλώντας τον φόβο του διευθυντή.
Πανούργος Τζακ ή Τρίκυ Τζακ: Κακοποιός που προκαλεί προβλήματα στους δεσμοφύλακες.

Ο Morris πραγματοποίησε τα σχέδια σε συνολικά 17 τεύχη του Ραντανπλάν. Το τελευταίο τεύχος του Morris δεν εκδόθηκε στην Ελλάδα. Επίσης, ο σκιτσογράφος Janiver, συνέχισε την σχεδίαση τευχών με τον Ραντανπλάν και μετά τον θάνατο του Morris και μέχρι το 2011. Συνολικά δημιούργησε 7 τεύχη, τα οποία ωστόσο δεν εκδόθηκαν στην Ελλάδα.

 Παλαιότερες εκδόσεις 

Η πρώτη κυκλοφορία του Λούκυ Λουκ στην Ελλάδα έγινε το 1968 από τον εκδότη Θ. Ανδρεόπουλο και τις εκδόσεις Στρατίκη. Εκδόθηκαν συνολικά 48 τεύχη. Στα τέλη του 1975 οι εκδόσεις Τ. Ψαρόπουλος παίρνουν τα δικαιώματα των σειρών του Λούκυ Λουκ από τις εκδόσεις Στρατίκη που τα είχαν έως τότε. Μετά το 1980 ο Ψαρόπουλος με την εκδοτική ANGLO-HELLENIC AGENCY βάζει μόνο τη φίρμα του στο εσώφυλλο αλλά και στα εξώφυλλα.

Τον Δεκέμβριο του 1984 η εκδοτική Μαμούθ Comix παίρνει τα δικαιώματα της σειράς τα οποία έχει μέχρι σήμερα και αναλαμβάνει την έκδοση, οπότε και εκδίδει το 1ο τεύχος της σειράς στην Ελληνική γλώσσα: Ο Ληστής με το ένα Χέρι. Η Μαμούθ Comix προχώρησε σε επανέκδοση όλων των τευχών των προηγούμενων εκδόσεων, εκτός από ένα με τίτλο Πρόκληση στο Λούκυ Λουκ. Πρόκειται για ένα κόμικ που εκδόθηκε από την ANGLO-HELLENIC AGENCY το 1980 και περιλαμβάνει έξι μικρές ιστορίες. Δύο από αυτές εκδόθηκαν στο τεύχος νο.2 Με την θηλειά στο λαιμό - Εκδόσεις Μαμούθ Comix - ενώ οι άλλες τέσσερις δεν επανεκδόθηκαν σε κανένα τεύχος.

 Προσωπικότητες της εποχής 

Από τις σελίδες του Λούκυ Λουκ περνούν, παραλλαγμένες ή αυθεντικές, πολλές προσωπικότητες της εποχής, όπως οι:
 Ρόυ Μπην
 Σάρα Μπερνάρ
 Μπίλυ ο Τρομερός (Billy the Kid)
 Μπλακ Μπαρτ (Black Bart)
 Μπούφαλο Μπιλ
 Άικ Κλάντον
 Old Man Κλάντον
 Συμμορία των Ντάλτον
 Έντουιν Ντρέηκ
 Τζέημς Ηντς
 Οδυσσεύς Γκραντ
 Αφοί Έρπ
 Οράτιος Γκρήλι
 Χάτφιλντ & ΜακΚόυ
 Ράδερφορντ Χέηζ (Πρόεδρος των ΗΠΑ, λεγόμενος και "η Γιαγιά")
 Ντοκ Χόλιντεϊ
 Φρανκ Τζέημς
 Τζέσε Τζέιμς
 Καλάμιτυ Τζέην
 Αβραάμ Λίνκολν
 Τζωρτζ Μάλεντον
 Αλεξέι Αλεξάντροβιτς (Μεγάλος Δούκας)  Τζόσουα Νόρτον
 Άιζακ Πάρκερ
 Φρέντερικ Ρέμινγκτον
 Μάτι Σιλκς
 Σόουπυ Σμιθ
 Μπελ Σταρ (Belle Starr)
 Μαρκ Τουέιν
 Άντολφ & Άρθουρ Κάιλ
 Άλαν Πίνκερτον
 Μαίρυ-Ανν Λίνκολν
 Χίραμ Σίμπλεϊ
 Λουί Αντελάρ Σενεκάλ
 Λίβαϊ Στρως
 Γ. Χ. Ράσελλ
 Άγριος Μπιλ Χίκοκ
 Ωγκύστ Μπαρτολντί
 Βίκτωρ Ουγκώ
 Γουστάβος Άιφελ
 Τζ. Α. Κάστερ
 Μπας Ριβς
 Χένρι Μπεργκ

Σε πολλά κόμικ, υπάρχουν επιπλέον σελίδες στο τέλος, όπου δίνονται πληροφορίες για τις αυθεντικές προσωπικότητες που εμφανίζονται στις ιστορίες.

 Γεγονότα της εποχής 
Σε πολλά από τα τεύχη ο Morris, τοποθετεί τον Λούκυ Λουκ σε σημαντικά γεγονότα που συνέβησαν στην ιστορία των ΗΠΑ ή δημιουργεί παρόμοιες ιστορίες. Κάποια από αυτά είναι:
 Η χρήση καραβανιών για την μαζική μετακίνηση ανθρώπων σε νέες περιοχές.
 Η τρέλα, "κίτρινος πυρετός", των χρυσοθήρων στην ανακάλυψη χρυσού.  
 Το σπορ του Ροντέο.
 Η καλλιέργεια του βαμβακιού στις νότιες πολιτείες των ΗΠΑ. 
 Η παρουσίαση των κυνηγών κεφαλών στην Άγρια Δύση.
 Η ιδιότυπη δικαιοσύνη που εφαρμοζόταν στην περιοχή του ποταμού Πέκος από τον Ρόυ Μπην.
 Η ανακάλυψη πετρελαίου στην πολιτεία της Πενσυλβάνια το 1859 και ο πυρετούς του πετρελαίου που ακολούθησε. 
 Η ανάπτυξη του Πόνι Εξπρές το 1860 για την μεταφορά μηνυμάτων.
 Η εκλογή του Αβραάμ Λίνκολν ως προέδρου των ΗΠΑ το 1861
 Η κάλυψη με τηλέγραφο το 1861 από την ανατολική έως την δυτική ακτή των ΗΠΑ.
 Η ανάπτυξη του σιδηρόδρομου από την μία έως την άλλη ακτή των ΗΠΑ το 1869.
 Ο εποικισμός των Μαύρων Λόφων στο Ουαϊόμινγκ το 1874.
 Η δημιουργία της γέφυρας του Μισισιπή το 1874.
 Η εκλογή του Ράδερφορντ Χέιζ ως προέδρου τον ΗΠΑ το 1877.
 Η κατασκευή της σιδηροδρομικής γραμμής που ένωνε την Ουάσινγκτον με το Κεμπέκ του Καναδά το 1880.   
 Η μονομαχία στο Ο.Κ Κοράλ το 1881.
 Η κατασκευή του αγάλματος της ελευθερίας το 1884.
 Η εποίκηση της πολιτείας της Οκλαχόμα το 1889.
 Ο πυρετός του χρυσού στην περιοχή του Κλόνταϊκ στον Καναδά το 1896.

 Μεταφορά στην τηλεόραση 
Μετά την επιτυχία που σημείωσαν τα κόμικς του Λούκυ Λουκ, έγινε και η μεταφορά τους στην τηλεόραση μέσα από ταινίες αλλά και σειρές μικρών επεισοδίων.

 Παιδικές Ταινίες 
Νταίηζυ Τάουν (1971). Βασίζεται στο ομώνυμο κόμικ.
Η μπαλάντα των Ντάλτων (1978). Βασίζεται στο ομώνυμο κόμικ.
Lucky Luke The Daltons On The Loose (1983). Αποτελείται από πολλές ιστορίες, βασιζόμενο στα κόμικς.
Λουκυ Λουκ: Τρελές Περιπέτειες στην Άγρια Δύση (2007). Δεν βασίζεται σε κάποιο κόμικ.

 Ταινίες 
Γαλλικές:
Les Dalton (Οι Ντάλτον) (2004)
Lucky Luke (Λούκυ Λουκ) (2009)

Ιταλικές:
Lucky Luke (1991). Τον ρόλο του Λούκυ Λουκ στην ταινία έχει ο Τέρενς Χιλλ και το σενάριο βασίζεται στο κόμικ Νταίζυ Τάουν. 
Lucky Luke 2 (1991)

 Παιδικές σειρές κινουμένων σχεδίων 
Διάφορα στούντιο ανέλαβαν να ψηφιοποιήσουν τους χαρακτήρες του Λούκυ Λουκ με πρώτη προσπάθεια το 1983. Σταδιακά, οι περισσότερες περιπέτειες του φτωχού καουμπόι μεταφέρθηκαν επιτυχώς στην τηλεόραση. Το 2001 ξεκίνησε νέα σειρά με τίτλο: Ο Λούκι Λουκ σε νέες περιπέτειες, με τις ιστορίες αυτές να μην βασίζονται στα κόμικς. Επίσης, το 2010 ξεκίνησε να προβάλλεται η σειρά Les Dalton, Γαλλικής παραγωγής, που δεν βασίζεται στα κόμικς και επικεντρώνεται κυρίως στους αδερφούς Ντάλτον.

Παραπομπές

 Σημειώσεις 

 Εξωτερικοί σύνδεσμοι 

Επίσημη ιστοσελίδα
Ο Λούκυ Λουκ στη σελίδα της Μαμούθ Comix

Κατηγορία:Βελγικά κόμικς
Κατηγορία:Βέλγοι χαρακτήρες κόμικς
Κατηγορία:Κόμικς που έγιναν τηλεοπτικές σειρές
Κατηγορία:Κόμικς που έγιναν βιντεοπαιχνίδια
Κατηγορία:Κόμικς που έγιναν σειρές κινουμένων σχεδίων
Κατηγορία:Κόμικς που έγιναν ταινίες κινουμένων σχεδίων
Κατηγορία:Κωμικά κόμικς
Κατηγορία:Χαρακτήρες κόμικς που δημιουργήθηκαν το 1946